ET Euroopa Liidu Teataja C 375/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 375/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„CEBOLLA FUENTES DE EBRO”

EÜ nr: ES-PDO-0005-0817-08.07.2010

KGT ( ) KPN ( X )

1. Nimetus:

„Cebolla Fuentes de Ebro”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Toote „Cebolla Fuentes de Ebro” all mõistetakse traditsiooniliselt Fuentes de Ebro kohalikku päritolu mugulsibulat, mis kuulub ühtsesse köögiviljakultuuride sordilehte kantud liiki Allium cepa L. ning mida saadakse sortidest „Cebolla Dulce de Fuentes” ja „Cebolla Blanca Gruesa de Fuentes”.

Vastavalt sibulate valmidusastmele saagikoristuse ajal on kõnealuse kaitstud päritolunimetusega toote kaubanduslikud tüübid järgmised:

I. küps mugulsibul: korjatakse siis, kui mugulad on küpsed, st nende valmidusaste vastavalt sibula valmidusskaalale (Suso jt, 1992) on 9;

II. varajane mugulsibul: korjatakse sibulate kasvamisjärgus, kui mugul moodustub, st nende valmidusaste vastavalt sibula valmidusskaalale (Suso jt, 1992) on 7. (ITEA, Vol. 88(1): 46–62).

Toote iseloomulikud omadused

— sibulakoore värvus: õlekarva valge. Varajase mugulsibula koor on rohekasvalge;

— mugula värvus: valge;

— organoleptilised omadused: mahe maitse ja vähene kibedus, mugula seesmised kihid väga pehmed ja mahlased, pärast allaneelamist ei jää suhu järelmaitset.

Küpseid ja varajasi mugulsibulaid turustatakse järgmisel kujul:

— tervena;

— koorituna, st eemaldatud on sibulakoore välimised kihid.

„Cebolla Fuentes de Ebro” on Aragóni kohalik põllumajandustoode, mida tarbijad hindavad kõrgelt tänu selle headele maitseomadustele, eelkõige mahlasusele ja vähesele kibedusele, ning järelmaitse puudumisele, mis eristab kõnealust toodet muudest sibulasortidest.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

— Kasvatamine ja saagikoristus

3.6. Erieeskirjad viilutamise, riivimise, pakendamise jm kohta:

Sibulate nõuetekohane ettevalmistamine ja ladustamine enne turustamist mõjutab oluliselt toote lõppkvaliteeti. Nii on see eelkõige sordi „Dulce de Fuentes” puhul, mida iseloomustab suur veesisaldus, tänu millele on sibulad eriliselt mahlakad, kuid mis muudab need käitlemise ja transpordi käigus kergelt riknevaks, nagu on öeldud Miguel Carravedo ja Cristina Mallori raamatus „Variedades autóctonas de cebollas españolas” (Hispaania kohalikud sibulasordid) (IBSN 84-8380-0006-5) ning Cristina Mallori artiklis, mis ilmus ajakirjas Horticultura nr 205, märts 2008.

Vajalikud kogemused nimetatud sorti sibulate käitlemisel on kohalikel turustajatel, kes transpordivad, töötlevad, pakendavad ja seejärel säilitavad sibulaid määratletud piirkonna pikaaegsete traditsioonide kohaselt. XX sajandi esimesel kolmandikul oli tavaks, et praeguste turustajate eelkäijad kasvatasid sibulaid ning seejärel müüsid neid vartpidi palmikuteks põimituna, viies kauba kohale vankrites. Alates 1940. aastatest hakati sibulaid müüma tootmispiirkonnast kaugemal asuvatel turgudel, kasutades nende transportimiseks raudtee- või maanteeühendust; selle protsessi algatajad olid mitu KPNi taotlevasse rühma kuuluvat ettevõtjat. Sibula käitlemisel saadud kogemused andsid nimetatud ettevõtjatele tõuke luua 1980. aastal esimesed rajatised sibulate ladustamiseks, töötlemiseks ja pakendamiseks.

Seetõttu peab toote pakendamine toimuma KPNi määratletud geograafilises piirkonnas, kuna, nagu eespool selgitatud, riknevad kõnealust sorti sibulad väga kergelt ja nende transportimine võiks rikkuda nende kvaliteeti. Samas tagatakse sel viisil toote päritolu ja jälgitavus kogu protsessi käigus kuni toote sihtkohta jõudmiseni ning viiakse miinimumini toote korduv käitlemine, mis võiks põhjustada KPNiga hõlmatud sibulate kvaliteedi halvenemise.

Pakendajad peavad tagama, et kaitstud päritolunimetusega sibulad pakendatakse muudest sibulatest eraldi.

3.7. Erieeskirjad märgistamise kohta:

Igal pakendil peab lisaks teabele, mida nõutakse kehtivate õigusaktide märgise-eeskirjadega, olema järgmine teave:

— KPNi logo, mis sisaldab nimetust „Cebolla Fuentes de Ebro”;

— pakendaja/väljastaja nimi või ärinimi;

— asjaomase partii number;

— vajaduse korral märge „temprana” (varajane) või „pelada” (kooritud);

— nummerdatud lisamärgis.

4. Geograafilise piirkonna täpne määratlus:

Kaitstud päritolunimetuse „Cebolla Fuentes de Ebro” geograafilise piirkonna moodustavad maa-alad, mis asuvad Zaragoza provintsi järgmistes omavalitsusüksustes: Fuentes de Ebro, Mediana de Aragón, Osera de Ebro, Pina de Ebro, Quinto ja Villafranca de Ebro.

5. Seos geograafilise piirkonnaga:

5.1. Geograafilise piirkonna eripära:

Sibulate „Cebolla Fuentes de Ebro” viljeluspiirkond on Ebro jõe oru keskosa ja seal valitseb selgelt vahemereline kontinentaalne kliima. Tegemist on Ebro jõe nn tertsiaarialamikuga; sealsed mullad on peamiselt lammimullad, milles leidub rohkelt kipsi ja kaltsiumkarbonaati.

Kõnealuse piirkonna kliima on kuiv, kontinentaalne ja tuuline. Kuivus väljendub keskmises sademetehulgas, mis on ligikaudu 350 mm aastas ja jaguneb aastaajati nii, et kõige rohkem sajab kevadise ja sügisese pööripäeva ajal ning kõige vähem suvise ja talvise pööripäeva ajal; koos kõrge temperatuuriga tähendab see pikki veevaeseid perioode (juunist oktoobrini).

Kontinentaalsest kliimast tulenevalt on suvise kuumuse ja talviste külmade vahel suured temperatuurierinevused. Aasta keskmine temperatuur jääb 13 ja 15 °C vahele. Miinimumtemperatuur võib teatavatel perioodidel langeda alla 5 °C ning madalaimad temperatuurid on mõõdetud detsembris ja jaanuaris. Suvel on keskmine maksimumtemperatuur üle 30 °C ning kõige kuumemad kuud on juuni, juuli ja august, mil absoluutne maksimumtemperatuur võib tõusta ligi 40 °C-ni.

Viljeluspiirkonnas esinevatest tuultest väärib märkimist tugev, väga külm ja kuiv põhjatuul (cierzo), mis saab alguse Ebro jõe orust ning mille põhjustab Kantaabria mere ja Vahemere vaheline õhurõhu erinevus, kui Vahemerel valitseb madalrõhkkond ja Kantaabria merel kõrgrõhkkond.

Kokkuvõttes iseloomustavad kõnealust piirkonda viljakad kipsi- ja kaltsiumkarbonaadirikkad kõrge pH-ga mullad ning tuuline ja sademetevaene stepikliima.

5.2. Toote eripära:

Sibulad „Cebolla Fuentes de Ebro” eristuvad piirkonna muudest köögiviljadest oma eriliste omaduste tõttu. Neil on jäme vars, õlekarva valge koor ning mugula seesmised kihid on valged ja käsnjad. Ent kõnealuste sibulate olulisim omadus on nende vähene kibedus; nende kohta on käibel ütlus: „Ei ole kibe ja on pisut magusa maitsega”.

Toitumise seisukohast on kõnealused sibulad kõige tervislikumad, kui neid süüa toorena; sibulad „Cebolla Fuentes de Ebro” on selleks väga sobivad, sest neil puuduvad muude sibulasortide ebameeldivad omadused, nagu kibe maitse ja pärast söömist tunde kestev järelmaitse, mis on peamine põhjus, miks paljud tarbijad jätavad värske sibula oma söögisedelist välja.

Kõnealuste sibulate hea maine on levinud üle kogu Hispaania; need on heaks alternatiiviks kibedamaitselistele sibulatele ning tuntuks on saanud ka nende meeldiv tekstuur ja värske maitse. Kolm peamist omadust, mida tarbijad sibulate „Cebolla Fuentes de Ebro” juures enim hindavad, on nende vähene kibedus, mahlasus salatites ja Aragóni päritolu, nagu selgub Centro de Tecnología Agroalimentaria del Gobierno de Aragóni teostatud uuringust, mis on avaldatud erialaajakirjas Surcos de Aragón (nr 66, 2000).

Nimetatud omadused eristavad kõnealuseid sibulaid muudest sibulasortidest ja just nende omaduste tõttu süüakse neid peamiselt värskena.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toote „Cebolla Fuentes de Ebro” peamise eristava omaduse, st sibulate vähese kibeduse saavutamisel on võtmetähtsusega mulla omadused, kuiv ja tuuline kliima ning tootmispiirkonna traditsioonilised niisutusvõimalused, samuti kõnealuste sibulate tootmisel kasutatavad viljelusmeetodid ja taimematerjal.

Kõnealuse sibulasordi geneetilist materjali on kasutatud sibulate viljelemiseks väljaspool siin määratletud viljeluspiirkonna mulla- ja kliimatingimusi ning seejuures täheldati, et sibulad on väiksemad ja kehvema tekstuuriga ning, mis peamine, nende maitse on kibedam (Dirección General de Tecnología Agraria del Gobierno de Aragóni „Informaciones Técnicas” (Tehniline teave) nr 110 ja nr 127, avaldatud vastavalt 2002. ja 2003. aastal).

Peamised tegurid, millega on seletatav põhjuslik seos piirkonna ja lõpptoote vahel, eelkõige sibulate kibeduse osas, on ühelt poolt äärmiselt kuiv kliima, mis põhjustab viljelustsükli kindlates etappides teataval määral veevaesust, vaatamata võimalusele kasutada niisutamiseks Ebro jõe vett, ning teiselt poolt määratletud piirkonna muldade koostise eripära. Mullad on segu Ebro jõe voolamise tulemusel tekkinud kvaternaarsete setete peale moodustunud muldadest ning kipsi- ja kaltsiumkarbonaadirikastest muldadest, mis on iseloomulikud Ebro jõe madaliku keskosale. Nimetatud setete segunemine ja moodustumine sajandeid kestnud alluviaalse ja kolluviaalse dünaamika tulemusel on andnud tulemuseks segumulla, milles kõnealuseid sibulaid kasvatatakse. Muld koosneb USA põllumajandusministeeriumi (USDA) muldade liigituse kohastest savimuldadest, saviliivmuldadest ja mudastest savimuldadest, mis on kipsi- ja kaltsiumkarbonaadirikkad ning kergelt leeliselised. Mullad sisaldavad küll vähe orgaanilist ainet, kuid see on kõigis mullakihtides ühtlaselt jagunenud. Kõik see annab muldadele erilised viljakusomadused, mida iseloomustab suur hulk teatavaid makro- ja mikrotoitaineid, mille jõudmine taimedeni sõltub mulla kõrgest pH-st; kõik need tegurid aitavad kaasa lõpptoote eristava omaduse – vähese kibeduse saavutamisele.

Viide spetsifikaadi avaldamisele:

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/-CebollaFuentesdeEbro.pdf

(1) ELT L 93, 31.3.2006, lk 12.